Tallinnas mälestati Jaan Poskat
7. märtsil möödus sada aastat Jaan Poska surmast.
Tallinna Siselinna kalmistul toimus mälestustseremoonia, seejärel meenutati riigimeest tema kunagises kodumajas Kadriorus. Tallinna linnavolikogu esimees Tiit Terik kinkis Poska majale Sankt-Peterburgis 1889. aastal ilmunud kriminaal-ja tsiviilasjade seaduste kogu, mis volikogu esimehe kinnitusel kuulus Jaan Poskale.
Siselinna kalmistul Poska perekonna hauaplatsil toimunud mälestustseremoonial pidas hingepalvuse EAÕK ülempreester Aleksander Sarapik, mälestuskimbud asetasid kalmule Jaan Poska sugulased, riigikogu esimees Henn Põlluaas, Tallinna linnapea Mihhail Kõlvart, linnavolikogu esimees Tiit Terik, välisministeeriumi esindaja Jüri Trei; osalesid Jaan Poska nimeliste haridusasutuste ning Jõgeva vallavalitsuse esindajad jt.
Jaan Poska sündis 24. jaanuaril 1866. aastal Laiusel ning lahkus meie hulgast 54. eluaastal, oma elutöö kõrghetkel, pärast Tartu rahulepingu allakirjutamist 7. märtsil 1920. Ta oli esimene eestlane, kellele Eesti Vabariik korraldas riiklikud matused.
Eesti Kirik